|  |  |
| --- | --- |
| Logotip Europske komisije: 12 žutih zvijezda posloženih u krug na plavoj pozadini i s obje strane dva svijetlosiva grafička elementa koji predstavljaju zgradu Berlaymont, sjedište Komisije. | EUROPSKA KOMISIJAGLAVNA UPRAVA ZA KOMUNIKACIJUPredstavništvo u Hrvatskoj |

**POZIV**

**za članstvo u**

 **mreži Tima EUROPE DIRECT**

Predstavništvo Europske komisije u Hrvatskoj („Predstavništvo”) želi pojačati svoje aktivnosti informiranja i uključivanja građana na terenu u vezi s temama koje se odnose na Europsku uniju i njezine politike.

U tu svrhu Predstavništvo uspostavlja Tim EUROPE DIRECT, mrežu neovisnih, inspirativnih komunikatora koji su dobro upoznati s temama EU-a i mogu ih dobro prenijeti. To uključuje pristupe participativne demokracije, sposobnost da široj publici približe aktivnosti i dodanu vrijednost EU-a, ali i prikupe i procijene povratne informacije **kako bi se potaknula javna rasprava o Europskoj uniji**.

Iako blisko surađuju s Predstavništvom, članovi Tima EUROPE DIRECT ne govore u ime Komisije. **Neovisni su** i žele svojoj publici pružiti potkrijepljene, objektivne i neiskrivljene informacije o Europskoj uniji kako bi pomogli građanima da bolje razumiju politike EU-a i potaknuli ih da budu aktivni u demokratskom životu EU-a.

# **Koga tražimo?**

Mrežu Tima EUROPE DIRECT činit će državljani bilo koje države članice Europske unije koji:

* dobro poznaju EU, njegovo funkcioniranje, najnovija zbivanja i najvažnije inicijative
* posjeduju stručno znanje u jednom ili više područja politike EU-a
* imaju komunikacijske vještine, kao što su držanje govora, animiranje, vođenje ili moderiranje rasprava ili konferencija, događanja, panela, radionica, osposobljavanja, uključujući pristupe participativne demokracije, te se pojavljuju u medijima (u radijskim/televizijskim emisijama) i objavljuju novinske članke.

Potrebna je jezična razina izvornog govornika hrvatskog jezika, dobro poznavanje engleskog jezika (barem razina C1) i informatičke vještine za pristup informacijama ili osposobljavanjima koje pruža Komisija.

1. **Koja je uloga člana Tima EUROPE DIRECT?**

Članovi Tima EUROPE DIRECT u skladu sa svojim stručnim područjima sudjeluju u **raspravama ili konferencijama, događanjima, panelima, radionicama, osposobljavanjima, radijskim/televizijskim emisijama, objavljuju novinske članke** itd.

Njihovo sudjelovanje u događanjima može zatražiti Predstavništvo Europske komisije ili ga mogu predložiti sami. Ako sudjelovanje predlože sami, prije sudjelovanja u događanju u svojstvu člana Tima EUROPE DIRECT moraju dobiti pisano odobrenje Predstavništva.

Članove Tima EUROPE DIRECT potiče se i da budu aktivni na **društvenim mrežama** kako bi prenosili poruke Europske komisije i potaknuli raspravu o EU-u.

Od njih se očekuje da u svakoj prilici izričito navedu da ne govore u ime Komisije.

Članovi Tima EUROPE DIRECT trebali bi surađivati s lokalnim [centrima EUROPE DIRECT](https://european-union.europa.eu/contact-eu/meet-us_hr?networks=EUROPE_DIRECT) i drugim [informativnim centrima EU-a](https://european-union.europa.eu/contact-eu/meet-us_hr) kako bi se iskoristile sve moguće sinergije, uključujući logističke kapacitete centara za organiziranje događanja i dopiranje do što šire publike.

Članovi Tima EUROPE DIRECT svake će godine ispuniti anketu Europske komisije o svojim aktivnostima.

1. **Kakva se pomoć može očekivati od Predstavništva Europske komisije u Hrvatskoj i sjedišta Komisije u Bruxellesu?**

Komisija će članovima Tima EUROPE DIRECT staviti na raspolaganje relevantne izvore informacija, i to u obliku internetskih tečajeva, biltena itd.

Godišnji sastanci i/ili osposobljavanja organiziraju se u Hrvatskoj, a povremeno se mogu organizirati i sastanci u Bruxellesu. Za sastanke u Bruxellesu Komisija snosi troškove putovanja i smještaja.

Predstavništvo Europske komisije promiče aktivnost mreže Tima EUROPE DIRECT na svojim internetskim stranicama i putem drugih odgovarajućih kanala.

Kad Predstavništvo od člana Tima Europe Direct zatraži sudjelovanje u događanju, obično ponudi isplatu paušalnog iznosa, ovisno o raspoloživosti proračunskih sredstava. Ako je sudjelovanje na inicijativu člana Tima EUROPE DIRECT, Predstavništvo o plaćanju paušalnog iznosa odlučuje za svaki slučaj posebno. U oba se slučaja člana Tima Europe Direct obavješćuje prije sudjelovanja, a paušalni iznos isplaćuje se tek nakon što organizator događanja potvrdi sudjelovanje.

1. **Kako postati član Tima EUROPE DIRECT?**

Pojedinci koji žele postati članovi Tima EUROPE DIRECT trebaju se prijaviti **online putem poveznice** <https://ec.europa.eu/eusurvey/runner/Application-Form-Team-EUROPE-DIRECT-2023>

Te dostaviti sljedeće dokumente :

* motivacijsko pismo u kojem se navodi zemljopisno područje aktivnosti kandidata, stručna područja kandidata i komunikacijske vještine
* životopis (CV).

Rok za podnošenje prijave je **27.07.2023**.

Predstavništvo Europske komisije bira do 15 kandidata na temelju životopisa, motivacijskog pisma i, prema potrebi, intervjua. Pri uspostavi mreže Predstavništvo će nastojati postići uravnoteženu geografsku pokrivenost i rodnu ravnotežu, vodeći računa i o tome da najvažnija stručna područja i teme budu što ravnomjernije zastupljeni. Kandidati će biti osobno obaviješteni o ishodu prijave e-poštom, nakon ljetne stanke, početkom rujna 2023.

Ako se do 27.07.2023. ne prijavi barem 20 kandidata, rok se može produljiti.

Odabrani kandidati morat će potpisati pismo namjere o članstvu u mreži Tima EUROPE DIRECT (vidjeti Prilog).

Prilog: pismo namjere / okvir suradnje za članstvo u Timu EUROPE DIRECT

